Toć, w Ruchu Chorzōw bywało lepij, fusbalistōw widziało sie tyż tyrać w lepszej formie, ale nojwierniejszego kibica gorsze czasy niy zniychyncōm. To już sztyry lata jak z „loży VIP” na wiyrchu na szpile Ruchu dziwo sie legynda klubu…
Wszyjskich Świyntych, czas spōminanio tych kerzi wybrali sie na lepszy świat praje gynał złazi sie z rocznicōm ôdynścio Gerarda Cieślika (3 XI 2013). Latoś miołby 90 lot. Pod wiela siyły mu pozwolały chodziōł na szpile przi Cichej i chocioż już ofyn żodnej roboty w Ruchu ni mioł to kożdy w klubie z jego słowym sie liczōł. W radach jednak szporobliwy niy chcioł sie trynerōm styrkać, bo jak to pedzioł we swoim ôstatnim wywiadzie niy chcioł coby ktoś pedzioł że mōndruje.
Pan Gerard pewno jednak i tamek z wiyrchu starajōm sie ô Ruch. W piyrszym sezōnie w „loży Vip” Cieślik fajrowali 3. plac w Ekstraklasie, niyskorzij było już gorzij. Po spadku, sezōn 2017/18 Ruch zaczōn z minus 5 punktami sztrofy a piyrsze szpile yno to pogorszyły. To co pocho sie na trybunach Cieślika tyż by szterowało. Ôstatnio kej kibole Ruchu zhajcowali fany Rakowa, goście zaczli ciepać wytarganymi zicami. Na derbach z GieKSōm kibiców Ruchu już niy było, a tym razym fojera z ich szalikōw zrobiyli kibole Katowic. Z „loży VIP” spokojnij…
Klara po leku kaśtam jednak blynduje. We ôstatnich sześciu szpilach Ruch wygroł 5 razy. Kieby niy ujymne punkty już bōłby w pojszczodku tabeli. Fusbaliści sie spamiyntali, spamiyntać trza jeszcze kibicōw. Co do nastympcōw Pana Gerarda – na razie darymnie szukać. Downij Ruch latami wychowywoł nowe legyndy i tera idzie godać ô czasach Wilimowskigo, Cieślika, czy nawet Warzychy. Terozki jednak ci, kerzi mōgliby telkimi ikōnami ôstać wyjyżdżajōm z Chorzowa za modych lot. W Ruchu zaczli zbiyrać auslyndrōw (bezmałaś sōm tańsi). Zostowo yno rzykać, że zaś jaki ślōnski łebōń z grajfkōm do fusbalu zaś sie ôbjawi. Niychby doczkoł czasōw kej marzyniym grocza Ruchu niy bydzie ś niego citnōnć. „Loża VIP” bydzie rada.
szl_Latn szl_Latn szl_Latn szl_Latn